b'\n_START_ARTICLE_\nKasivelaun\n_START_PARAGRAPH_\nKasivelaun (latinsko Cassivellaunus), britski poglavar, ki je leta 54 pr. n. \xc5\xa1t. vodil obrambo zdru\xc5\xbeenih britanskih plemen proti Rimljanom v Cezarjevi drugi invaziji na Rimska Britanijo. Ko so pora\xc5\xbeena britska plemena Rimljanom odkrila njegov polo\xc5\xbeaj, se je vdal. Bil je prvi Britanec z dokumentiranim imenom._NEWLINE_Kasivelaun je mo\xc4\x8dno vplival na britansko zavest. V britanski legendi nastopa kot Kasibelan (Cassibelanus), v Monmouthovi Historii Regum Britanniae (Zgodovina britanskih kraljev) kot eden od legendarnih britanskih kraljev, v starih vali\xc5\xbeanskih rokopisih Mabinogion in Brut y Brenhinedd in v vali\xc5\xbeanskih Triadah kot Caswallawn, sin Beli Mawra._NEWLINE_Njegovo britsko ime *Ka\xc4\x91\xc4\x91iwellaunos je sestavljeno iz prakeltskega *ka\xc4\x91\xc4\x91i - strast, ljubezen, sovra\xc5\xa1tvo, lahko tudi dolgolas ali bronast, in *welnamon - vodja, suveren.\n_START_SECTION_\nZgodovina\n_START_PARAGRAPH_\nKasivelaun je prvi v pisni zgodovini poznan Britanec. V Cezarjevih Komentarjih galskih vojn je omenjen kot poveljnik zdru\xc5\xbeene britske vojske, ki se je upirala Rimljanom v Cezarjevi drugi invaziji na Britanijo leta 53. pr. n. \xc5\xa1t.. Cezar ne omenja njegovega plemena, ampak samo njegovo ozemlje severno od Temze, ki je bilo med kasnej\xc5\xa1o Klavdijevo invazijo naseljeno s Katuvelauni._NEWLINE_Cezas pravi, da se je Kasivelaun pred njegovo invazijo stalno vojskoval z britskimi plemeni in strmoglavil kralja Trinovantov, najmo\xc4\x8dnej\xc5\xa1ega plemena v takratni Britaniji. Kraljev sin Mandubracij je pobegnil k Cezarju v Galijo. Med Cezarjevo invazijo je Kasivelaun posku\xc5\xa1al s plenjenjem svojega ozemlja prepre\xc4\x8diti Cezarjevi vojski oskrbo s hrano, vendar je Cezar kljub temu prodrl do Temze. Edino prehodno plitvino na Temzi so Briti utrdili z za\xc5\xa1iljenimi koli s konicami tik pod vodno gladino. Ker je Rimljanom kljub temu uspelo priti preko reke, je Kasivelaun razpustil ve\xc4\x8dino svoje vojske in pre\xc5\xa1el na gverilsko vojskovanje, pri \xc4\x8demer se je zana\xc5\xa1al na poznavanje ozemlja in hitrost svojih bojnih vozov._NEWLINE_Britska plemena Kenimagni, Segontiaki, Ankaliti, Bibroki in Kasi so se vdala Cezarju in izdala polo\xc5\xbeaj Kasivelaunove trdnjave, ki je stala verjetno v Wheathampsteadu. Ko je Kasivelaun izvedel, da ga namerava Cezar oblegati, je zaprosil kralje Kenta Cingetoriksa, Karvilija, Taksimagula in Segovaksa, naj zberejo svojo vojsko in napadejo rimski tabor na obali Temze. Rimljani so njihov napad odbili in ujeli poglavarja Lugotoriksa. Ko je Kasivelaun izvedel za njihov poraz in rimsko pusto\xc5\xa1enje njegovega ozemlja, se je vdal._NEWLINE_Pri pogajanjih o vdaji je posredoval Cezarjev galski zaveznik Komij. Kasivelaun je moral Cezarju izro\xc4\x8diti talce in mu pla\xc4\x8devati davek. Mandubracij je ponovno zasedel trinovantski prestol in Kasivelaun proti njemu ni spro\xc5\xbeil nobene povra\xc4\x8dilne vojne. Cezar se je vrnil v Galijo, kjer je slaba letina spro\xc5\xbeila nemire. Rimske legije so se v Britanijo vrnile \xc5\xa1ele \xc4\x8dez 97 let._NEWLINE_Gr\xc5\xa1ki avtor Polien v svoji Stratagemati pravi, da je Cezar premagal Kasivelaunove ovire na Temzi z oklepljenim slonom. Njegova nenavadna trditev izhaja verjetno iz zamenjave Cezarjeve invazije z invazijo leta 43 n. \xc5\xa1t., v kateri je Klavdij v Britanijo domnevno pripeljal bojne slone.'